钦定古今图书集成/理学汇编/文学典/第061卷 > 孙鲂
## 钦定古今图书集成/理学汇编/文学典/第061卷 > 孙鲂

按马令《南唐书》本传：“鲂字伯鱼，性聪敏好学。唐末，都
官员外郎郑谷避乱归江淮，鲂从之游，故其所吟诗
颇有郑体。及吴武王据有江淮，文雅之士骈集，遂与
沈彬、李建勋为诗社。彬好评诗，建勋尝与彬议，时鲂
不在席，以鲂诗诘之。彬曰：‘此非有风雅制度，但得人
间烟火气多尔’。鲂遽出让彬曰：‘非有风雅固然，而谓
得人间烟火气耶’？”彬笑曰：“子《夜坐》句云：‘划多灰杂苍
虬迹，坐久烟消宝鸭香’。非炉上作而何？”阖坐大笑。《金
山寺题咏》，众因称道。唐张祜有“僧归夜船月，龙出晓
堂云”之句，欲和，众皆阁笔。鲂复吟云：“山载江心寺，鱼
龙是四邻。楼台悬倒影，钟磬隔嚣尘。过橹妨僧定，惊
涛溅佛身。谁言题咏处，流响更无人。”时人号为“绝唱。”
有诗百篇行于世。烈祖召见，授宗正郎，卒。

按《全唐诗话》，润州金山寺，张祜孙鲂留诗为第一篇。
山居大江中，迥然孤秀，诗意难尽。罗隐云：“老僧斋罢
关门睡，不管波涛四面生。”孙生句云：“结宇孤峰上，安
禅巨浪间。”又曰：“万古波心寺，金山名日新。天多剩得
月，地少不生尘。过橹妨僧定，惊涛溅佛身。谁言张处
士，题后更无人。”鲂《夜坐》句云：“划多灰渐冷，坐久席成
痕。”沈彬曰：“此田舍翁《火炉头》之作尔。”鲂，南昌人。唐末
郑谷避乱归宜春，鲂依之，颇为诱掖，后有能诗声，终
于南唐。鲂父，画工也。王彻草《鲂诰词》云：“李陵桥上，不
吟取次之诗；顾凯笔头，岂画寻常之物。”鲂终身恨之。